पति की लापरवाही से प्रेग्नेंट नाबालिग पत्नी की मौत, बच्ची को चाचा के यौन शोषण से बचाया
गुरुग्राम में रहने वालीं मीरा सतपथी पिछले 25 साल से महिलाओं के सशक्तिकरण, मातृ शिशु स्वास्थ्य, खून की कमी, एजुकेशन और जेंडर इक्वेलिटी पर काम कर रही हैं।  
खून की कमी, कुपोषण, यौन शोषण समेत ऐसे कई मुद्दे हैं, जो महिलाओं को परेशान तो करते हैं लेकिन वह खुलकर इसके बारे में बात नहीं करतीं।
बीमार भी हो, तब भी अस्पताल जाना गंवारा नहीं होता क्योंकि महिला को हॉस्पिटल जाना है या नहीं, बच्चा पैदा करना है या नहीं, दवा खानी है या नहीं…स्त्री का तो शरीर होता है पर उस शरीर से जुड़ा हर फैसला पुरुष करता है।
यह कहना है गुरुग्राम में रहने वालीं मीरा सतपथी का। वह पिछले 25 साल से महिलाओं के सशक्तिकरण, मातृ शिशु स्वास्थ्य, खून की कमी, एजुकेशन और जेंडर इक्वेलिटी पर काम कर रही हैं।
आज ये मैं हूं में जानिए मीरा सतपथी का सफर…
बचपन से चाहती थी गरीबों की सेवा करूं
मैं मूलरूप से ओडिशा से हूं। मैं बचपन से ही जरूरतमंदों को देखकर परेशान हो जाती। सड़क पर रहने वाले लोगों और झुग्गी-झोपड़ी में रहने वालों को देखकर सोचती कि मुझे इनके लिए कुछ करना चाहिए।
स्लम में रहने वाली महिलाएं ही हमारे घरों में आकर हाउस हेल्प का काम करती हैं। उनकी वजह से हमारी जिंदगी आरामदायक बनती है।
आगे बढ़ने से पहले पोल के जरिए बताएं अपनी राय:
पड़ोस में काम करने वाली हेल्प की गई जान तो लगा धक्का
मेरे पड़ोसी के घर में एक हाउस हेल्प आती थी। मैं रोज वॉक के लिए जाती तो वह मुझे रास्ते में मिलती। उससे रोज दुआ सलाम होती थी। 16-17 साल की वह लड़की शादीशुदा और प्रेग्नेंट थी और घरों में काम करती। कई दिन से वह दिखी नहीं तो मैंने अपने पड़ोसी से पूछा। उन्होंने बताया कि वह इस दुनिया में नहीं है। यह सुनकर मुझे धक्का लगा।
उससे जाना-अनजाना सा रिश्ता जुड़ गया था। वह मेरी कुछ नहीं लगती थी लेकिन उसकी मौत की खबर ने मुझे अंदर तक हिलाकर रख दिया था। प्रेग्नेंसी में उसके शरीर में खून की कमी थी। उसे ब्लीडिंग हो रही थी और घर वाले उसे हॉस्पिटल लेकर नहीं जा रहे थे। यह घटना मेरी जिंदगी का टर्निंग पॉइंट साबित हुई।
एडवरटाइजिंग का बिजनेस छोड़ा
मुझे विज्ञापनों की दुनिया पसंद थी इसलिए मैंने एडवरटाइजिंग का बिजनेस किया। काम अच्छा चल रहा था लेकिन कहीं न कहीं मन में जरूरतमंदों की मदद करने की बात दिन पर दिन मजबूत होती जा रही थी।
आखिरकार मैंने एक दिन अच्छा खासा बिजनेस बंद करने का फैसला किया। मैं खुद को सोशल वर्क के लिए समर्पित करना चाहती थी। मेरे इस फैसले से शुरुआत में घर वाले खुश नहीं थे।
हस्बैंड को समझ नहीं आ रहा था कि मैं सफल बिजनेस क्यों छोड़ रही हूं? बच्चों ने कहा कि सोशल वर्क में कुछ नहीं रखा। दिन भर धूप में खड़े होकर लोगों से बात करनी पड़ेगी। लेकिन बाद में सभी को समझ आ गया कि मैं अब नहीं रुकने वाली।
1998 में शुरू किया सोशल वर्क
हाउस हेल्प की जान जाने के बाद मैंने सोच लिया था कि मैं दिल्ली और गुरुग्राम के स्लम एरिया में महिलाओं की सेहत के लिए काम करूंगी।
मैंने 1998 में अकेले ही काम शुरू किया।
यह रास्ता आसान नहीं था लेकिन 2001 में मैंने ‘सुकार्य’ नाम का एनजीओ खोला। सुकार्य का मतलब है अच्छा काम। आज मैं दिल्ली, हरियाणा और राजस्थान की महिलाओं को सशक्त और जागरूक कर रही हूं।
सबसे बड़ा चैलेंज महिलाओं को सेहत की बात समझाना
झुग्गी-झोपड़ी में महिलाओं को उनके खुद के इलाज के लिए घर से निकालना बहुत बड़ा काम लगता था जिसे वो हमेशा टालती रहती हैं। मैंने स्लम में क्लिनिक खोले, ब्लड टेस्ट की व्यवस्था की, दवा, डॉक्टर और नर्सों की टीम बनाई। लेकिन शुरुआत में महिलाएं इलाज के लिए आती ही नहीं थीं।
महिलाओं का अपनी सेहत और बच्चे पैदा करने की बात को लेकर खुद का फैसला नहीं होता। हस्बैंड परमिशन देगा, तभी उनके कदम आगे बढ़ते।
मैंने अपनी टीम के साथ मिलकर उन महिलाओं को समझाया कि उनकी सेहत खुद उनके लिए कितनी अहमियत रखती है। इस काम में महीनों का वक्त लगा लेकिन धीरे-धीरे उन्हें वह जागरूक हुईं। अब वह खुद क्लिनिक आकर अपनी हेल्थ के बारे में बताती हैं।
लोगों के गुस्से का कई बार हुई शिकार
सोशल वर्क में सबसे मुश्किल काम लोगों की सोच को बदलना होता है। मैं शुरुआत से ही झुग्गी झोपड़ी के लोगों के लिए काम कर रही हूं।
कई बार मुझे और मेरी टीम को लोगों के गुस्से का शिकार होना पड़ता है। कई बार बहस हो जाती है।
पुरुषों से धमकियां भी मिलती कि हमारे घर की महिलाओं को बदलने की कोशिश न करो। उन्हें यह समझाना मुश्किल हो जाता कि हम जो काम कर रहे हैं, उससे उनके घर की औरतों की सेहत सुधरेगी और वे घर और बच्चों का बेहतर ख्याल रख पाएंगी। लेकिन यह बात समझाने में मुझे कई बार घंटों तो कई बार महीने लग जाते।
कुछ लोग कहते हैं कि दवा दो और चले जाओ। महिलाओं से बात मत करो।
हमें बहुत सावधानी और रणनीति से काम करना पड़ता है।
शोषण के खिलाफ आवाज उठाई
एक लड़की के साथ उसका चाचा गलत व्यवहार करता था। इससे वह डरी सहमी रहती थी। लड़की की दोस्त ने उसे बताया कि सुकार्य की टीम आई हुई है। उन्हें अपनी प्रॉब्लम बताओ, वे जरूर मदद करेंगे। वह लड़की जैसे-तैसे हमारी टीम के पास पहुंची और आपबीती बताई।
लड़की हमारी टीम के पास आई है, यह बात उसकी मां को पता चल गई और वह हमारी टीम से लड़ाई करने लगी। जब यह बात मुझ तक पहुंची तो मैं उसकी मां से मिली और लड़की को हिम्मत दी और कहा कि सारी सच्चाई अपनी मां को बताओ। लड़की ने जब सच बोला तो मां दंग रह गई लेकिन बेटी को इंसाफ दिलाने की जगह बोली कि ‘मेरा पति मुझे मारेगा क्योंकि यह आरोप उसके सगे भाई पर है। वही घर में पैसा देता है। मेरी सास मुझे बेटी के साथ गांव जाने को बोल देगी।’
इसके बाद हमने लड़की की मां को खूब समझाया बाद में वह बेटी के साथ खड़ी हुई। हमने इस मामले में लोकल पुलिस को भी शामिल किया था लेकिन लड़की का चाचा कॉलोनी ही छोड़कर भाग गया।
टीम बनाने के दौरान 10 में 7 लोग कर देते थे मना
मैंने जरूरतमंदों की मदद करने की शुरुआत अकेले ही की। इस बीच कई लोगों का साथ मिला। पैसे चाहिए थे तो फंड रेज किया। जहां मुश्किल होती, वहां परिवार और दोस्त मेरा साथ देते। जब क्लिनिक के लिए डॉक्टरों की टीम जुटानी शुरू की तो कई लोगों ने मुझे मना कर दिया।
10 में से 7 लोग मना करते लेकिन 3 राजी भी हो जाते। इसी तरह दवाओं के लिए या फंड जुटाने के लिए मैं क्लांइट से मीटिंग करती तो बहुत रिजेक्शन मिलता। लेकिन मैं काम करती रही। मुझे लोगों को समझाने में 5 से 10 साल लग गए कि आखिरकार मैं कर क्या रही हूं।
अब मैं 3 राज्यों में जी तोड़ मेहनत कर रही हूं। हम जिन्हें कामवालियां कहते हैं, जिनके बिना हमारे घर का काम अटक जाता है, खुद करना पड़े तो थक के चूर हो जाते हैं, क्या हम कभी उनके बारे में सोचते हैं? जो हमारे घर चूल्हा-चौका करने आई है, उसका खुद अपना पेट कितना खाली है…ये कुछ ऐसे सवाल है जो हमेशा मेरे मन में घूमते रहते हैं और मुझे अगला कदम उठाने के लिए उत्साहित करते हैं।
मैंने कभी खुद पर निगेटिविटी को हावी नहीं होने दिया। मुझे पता था कि लोग मेरा साथ जरूर देंगे और आज मैं सबके साथ मिलकर महिलाओं की जिंदगी संवार रही हूं। उन्हें पढ़ा रही हूं, सेहत के प्रति जागरूक कर रही हूं। मैं शुक्रगुजार हूं अपने उन साथियों की जो फंड जुटाने में मेरा साथ देते हैं और मेरे इस सुकार्य में सहयोगी बनते हैं।